Jos olet aikoinaan antanut Facebookin sovellukselle luvan tarkastella yhteystietojasi Android-puhelimessa, somejätti on saattanut sen jälkeen kaapia itselleen metatiedot puheluistasi ja viesteistäsi.

Saako Facebook käyttää laitteen osoitekirjaa, sovellus kysyy viattomasti. Annat sovellukselle pääsyn puhelimessasi oleviin numeroihin, koska ehkä se helpottaa uusien kavereiden löytämistä tai jollakin muulla tavalla parantaa käyttökokemusta. Näillä verukkeilla somejätti ainakin itse perustelee halunsa päästä käsiksi tietoihisi.

Yhteystietojen käyttäminen ei ole kuitenkaan rajoittunut uusia kaveriehdotuksia suoltaviin algoritmeihin, vaan Facebook on vuosien ajan kerännyt luvan antaneiden käyttäjiensä puhelujen ja viestien metatietoja, eli esimerkiksi soitettujen puheluiden ajankohtia ja kestoja. Tietojen kerääminen on kohdistunut Android-käyttöjärjestelmään.

Havainnosta uutisoi ensimmäisenä teknologiajulkaisu Ars Technica (siirryt toiseen palveluun), joka alkoi tutkia tapausta sen jälkeen, kun useat ihmiset kertoivat Twitterissä löytäneensä Facebookin keräämästä datasta puheluidensa metatietoja.

Downloaded my facebook data as a ZIP file



Somehow it has my entire call history with my partner's mum pic.twitter.com/CIRUguf4vD — Dylan McKay (@dylanmckaynz) 21. maaliskuuta 2018

Viime aikoina kovaa kritiikkiä käyttäjätietojen kyseenalaisesta käsittelystä saanut Facebook kiistää blogissaan (siirryt toiseen palveluun) keränneensä tietoja salaa. Yhtiö painottaa, että puhelimesta löytyvien yhteystietojen luovuttaminen viestisovellus Messengerille tai Facebook Lite -sovellukselle on täysin vapaaehtoista.

Puhelutiedot ovat kuitenkin voineet päätyä Facebookin palvelimille, vaikka käyttäjä ei olisi antanut lupaa Messenger tai Facebook Lite -sovellukselle. Tämä johtuu Android-käyttöjärjestelmän vanhoista lupakäytännöistä, jotka antoivat sovelluksille melko vapaan pääsyn puhelimen tietoihin. Tätä ominaisuutta Facebook hyödynsi aikoinaan omalla Facebook-sovelluksellaan, jonka virrankulutus herätti käyttäjissä paljon ihmetystä.

Google on tiukentanut Androidin luparakennetta, mutta jos käyttäjä on aikoinaan antanut Facebook-sovellukselle luvan päästä käsiksi yhteystietoihin, ei myöhemmin tiukennettu lupajärjestelmä automaattisesti poista tätä oikeutta. Facebookin olisi itse pitänyt muuttaa sovelluksensa asetuksia.

Jokainen voi ladata Facebook-datansa

Jos olet viime vuosien aikana asentanut Facebook-sovelluksen Android-puhelimeen, puhelutietosi ovat voineet päätyä Facebookille, vaikka et tähän suoraan olisi antanut lupaa. Näillä ohjeilla (siirryt toiseen palveluun) voit ladata kaiken datasi Facebookista ja tarkistaa, onko yhteystietosi päätyneet Piilaaksoon asti.